CR17-veldtog: Kom na vore as jy voordeel getrek het – EFF | Netwerk24
Deur Philda Essop 20 Augustus 2019 15:10
Enige ander EFF-LP's of lede wat geldelik baat gevind het by pres. Cyril Ramaphosa se interne veldtog om in 2017 die ANC-president te word, moet na vore kom.
Dit was Dinsdag die pleidooi van die EFF ná die bedanking van twee EFF-LP's – Tebogo Mokwele en Nkagisang Mokgosi.
Hulle het as LP's bedank en ook uit alle leierskapsposisies wat hulle in die party gehou het nadat hulle erken het dat hulle elkeen R80 000 uit die CR17-veldtog ontvang het.
"Ons herhaal ons oproep aan almal binne en buite die leierskap wat op enige manier dalk geldelik voordeel getrek het uit die CR17-veldtog. Ons pleit by hulle om die EFF-leierskap in hul vertroue te neem en hulle te onderwerp aan die dissipline van ons revolusie," lui 'n verklaring wat Dinsdag uitgereik is.
Die party het die bedanking van die twee LP's met 'n groot mate van ontnugtering ontvang. Dit verteenwoordig 'n groot verlies van talent en hardwerkende vroulike kaders.
Die EFF het die twee vroue geprys vir hul erkentenisse en dat hulle verantwoordelikheid aanvaar deur ook hul leierskapsposisies in die party prys te gee. "Bo alles prys ons hulle dat hulle daarop aandring om hul lidmaatskap te behou wat raar is in die politiek wêreldwyd."
Almal moet egter leer uit die ervaring van dié twee LP's. EFF-lede moet die revolusie in hul vertroue neem sodat hulle nie die prooi van die "vyand" word soos dié twee nie.
"Die manier waarop hulle egter blaam aanvaar het en verantwoordelikheid geneem het, laat die beeld van ons beweging in 'n selfs sterker posisie."